Marko Daňo

**Marko Daňo** (* 30. november 1994, Eisenstadt, Rakúsko) je slovenský hokejový útočník, syn Jozefa Daňa.

## Klubový hokej
Daňo začínal s hokejom v Trenčíne, kde za Duklu Trenčín odohral svoje dorastenecké i juniorské roky. V slovenskej extralige debutoval v sezóne 2010-11 už ako šestnásťročný a stal sa tak historicky tretím najmladším hráčom, ktorý vstúpil na klziská slovenskej najvyššej súťaže. Za "A" tím Dukly Trenčín nastúpil na osem zápasov v ktorých získal jeden bod za asistenciu. Počas Draftu Juniorov KHL v roku 2012 si ho v prvom kole z 26. miesta vybral Slovan Bratislava. Následne podpísal s bratislavským Slovanom 3-ročnú zmluvu. V Kontinentálnej hokejovej lige debutoval ako sedemnásťročný v sezóne 2012-13. V tejto sezóne odohral 37 zápasov, v ktorých zaznamenal 7 bodov za 3 góly a 4 asistencie. 

V roku 2013 ho draftoval v prvom kole z celkového 27. miesta klub NHL – Columbus Blue Jackets. Sezónu 2013/2014 začal v Slovane, no po 41 odohraných zápasoch podpísal trojročný nováčikovský kontrakt s Columbusom Blue Jackets a sezónu dohral na farme v Springfielde Falcons. Prvý zápas v NHL odohral *9. októbra 2014* v proti Buffalu Sabres, prvý gól a asistenciu v profilige zaznamenal už o dva dni neskôr, *11. októbra* v zápase proti New Yorku Rangers. V Columbuse odohral osem zápasov, po ktorých bol poslaný na farmu do Springfieldu. Vo februári 2015 bol však znovu povolaný do prvého tímu Columbusu, kde hral až do konca základnej časti. V svojej prvej NHL sezóne odohral 35 zápasov a získal 21 bodov (8 gólov, 13 asistencií), v AHL pridal v 39 zápasoch ďalších 19 bodov (11 gólov, 8 asistencií).

Pred sezónou 2015/2016 bol vymenený do Chicaga Blackhawks, kde sa stal spoluhráčom krajana Mariána Hossu. V tréningovom kempe Blackhawks sa ale nepresadil a sezónu začal na farme v AHL v tíme Rockford IceHogs. V novembri 2015 bol povolaný do prvého tímu Blackhawks. Odohral 13 zápasov, v ktorých zaznamenal gól a asistenciu. Následne bol znovu poslaný na farmu, kde celkom odohral 34 zápasov, v ktorých zaznamenal 23 bodov (4+19). Vo februári 2016 bol z Chicaga vymenený za  Andrewa Ladda, Matta Frasera a obrancu Jaya Harrisona do tímu Winnipeg Jets. V drese Jets a jeho farmy Manitoba Moose hrával do konca sezóny 2017/18. Následne krátko pôsobil v Colorado Avalanche, za ktorý odohral osem zápasov bez bodu.  8. augusta 2019 podpísal ročnú zmluvu s klubom Columbus Blue Jackets.

V roku 2021 podpísal zmluvu s českým extraligovým klubom HC Oceláři Třinec. Vo svojej prvej sezóne získal s klubom majstrovský titul. V ďalšej sezóne sa mu bodovo darilo viac, stal sa najlepším strelcom českej extraligy a druhým najproduktívnejším hráčom.

### Klubové štatistiky


**Legenda**
***Z** - Odohraté zápasy (Zápasy)
***G** - Strelené góly (Góly)
***A** - Prihrávky na gól (Asistencie)
***B** - Kanadské body (Strelené góly sčítané s prihrávkami na gól)
***TM** - Trestné minúty


## Reprezentácia
Reprezentoval  na viacerých medzinárodných podujatiach. V kategóriách do 18 a do 20 rokov hral na majstrovstvách sveta. Na seniorských majstrovstvách sveta debutoval na MS 2013 v Helsinkách a Švédsku, kde odohral 5 zápasov a získal 2 body za gól a asistenciu.

Na Zimných olympijských hrách v Pekingu 2022 získal bronzovú medailu.

## Referencie

## Iné projekty

## Externé odkazy
* Marko Daňo na sociálnej sieti facebook.com
* 

Kategória:Bronzoví olympijskí medailisti v ľadovom hokeji
Kategória:Slovenskí bronzoví olympijskí medailisti
Kategória:Slovenskí hokejisti
Kategória:Hokejisti na Zimných olympijských hrách 2022
Kategória:Účastníci MS v hokeji 2013
Kategória:Účastníci MS v hokeji 2015
Kategória:Účastníci MS v hokeji 2016
Kategória:Účastníci MS v hokeji 2019
Kategória:Slovenskí hokejoví útočníci
Kategória:Hráči HC Slovan Bratislava
Kategória:Slovenskí hokejisti draftovaní NHL
Kategória:Hokejisti draftovaní klubom Columbus Blue Jackets
Kategória:Hráči Columbus Blue Jackets
Kategória:Hráči Chicago Blackhawks
Kategória:Hráči Winnipeg Jets
Kategória:Hráči Colorado Avalanche
Kategória:Hráči Dukly Trenčín
Kategória:Hráči Springfield Falcons
Kategória:Hráči Manitoba Moose
Kategória:Hráči HC Třinec